दिनै सुबुनखाटायाव खुंनाय दोलोआव हाबफैनाय हाबाफारियाव इउ पि पि एलनि खान्थि आरो दिन्थि नेरसोनखौ मोजां मोननानै बर’ सावथुन मुलुगनि मुंदांखा फावखुंगुर-दैदेनगिरि सोमदोन बर’जों लोगोसे गासै सा 50 सुबुंफोरखौ बरायदों होननानै बुङो। लोगोसे बियो बुंबावोदि बिसायख’थियाव देरहानो हायोब्ला सुबुनखाटाजों लोगोसे साहा ओनसोलाव लोंनाय दैनि जेंनाखौ सुफुंनायनि खोथा होयो। इउ पि पि एल दोलोआव हाबफैनानै फावखुंगुर-दैदेनगिरि सोमदोन बर’आ बुङो दि बिपिएफ सोरखारा बर’ सावथुन जौगा होनायनि बेलायाव जेबो खामानि मावैनि अजद दैखांनानै इउ पि पि एल दोलोआ रायजोनि खामानि मावग्रा प्लेटफर्म होननानैनो इउ पि पि एल दोलोयाव हाबफैदों होननानै फोरमायो। बे हाबाफारियाव इउ पि पि एल दोलोनि मिरु सोद्रोमा हरकुमार मेधि, आबदुल हामिद, चाधन बैस्यखौ लानानै माखासे दैदेनगिरि- सोद्रोमाफोरा बाहागो लायो।